PRIOPĆENJE POVODOM TJEDNA SVJETSKOG SAVEZA MLADIH U OSIJEKU

Osječka podružnica Svjetskog saveza mladih najavljuje Tjedan Svjetskog saveza mladih, konferenciju koja se već 12 godina za redom održava u Zagrebu, a ove godine po treći put održava se i u Osijeku, i to od 26. do 28. veljače.

Konferencija se tradicionalno sastoji od okruglih stolova, panela i javnih događaja, a koja svake godine okuplja velik broj mladih te stručnjaka, poduzetnika i osoba iz javnog života.

U srijedu 26. veljače s početkom u 20 sati u Caffe bar Mindu na adresi Ulica Stjepana Radića 26, Tjedan Svjetskog saveza mladih Hrvatska bit će otvoren pub kvizom na kojem će mladi moći preispitati svoje znanje, a pritom se dobro zabaviti u društvu članova i prijatelja Svjetskog saveza mladih.

Drugi dan konferencije, u četvrtak 27. 2. s početkom u 17 sati u vijećnici Fakulteta agrobiotehničkih znanosti (ulica Vladimira Preloga 1) će se održati predavanje Društvene mreže: Rizici i zaštita djece na kojem će Melani Đurković, mag. act. soc. iz Centra za sigurniji internet govoriti o opasnostima kojima djeca mogu biti izložena na društvenim mrežama poput cyberbullyinga, groominga, lažnog predstavljanja te izloženosti nasilnim i eksplicitnim sadržajima. Osvrnut će se i na temu porasti zlostavljanja djece i razvoja novih oblika zlostavljanja koje su posljedica razvoja tehnologije.

Zadnji dan konferencije, u petak 28. 2. s početkom u 17 sati u vijećnici Fakulteta agrobiotehničkih znanosti (ulica Vladimira Preloga 1) održat će se okrugli stol (Ne)spremni za eutanaziju?Na okruglom stolu dr. sc. Tomislav Nedić s Pravnog fakulteta u Osijeku i Luka Poslon, mag. phill. s Hrvatskog katoličkog sveučilišta govorit će o bioetičkom i pravnom aspektu eutanazije. Bit će riječi o etičkim granicama osobne slobode, povezanosti eutanazije s pitanjem ljudskog dostojanstva, preprekama za legalizaciju eutanazije, prizivu savjesti i odgovornosti liječnika.

Voditeljica osječke podružnice Svjetskog saveza mladih Josipa Bubalović ističe kako “ovaj događaj pruža mladima priliku da promišljaju o temeljnoj ljudskoj vrijednosti - ljudskom dostojanstvu i to upravo u kontekstu vremena tehnološkog napretka čiji smo svjedoci. Društvene mreže i eutanazija, koje ćemo predstaviti na ovom događaju, samo su neke od tema o kojima naša udruga treba progovarati kako bi stavila naglasak na važnost poštivanja svake osobe od začeća do prirodne smrti.”

Na okrugli stol i predavanje ulaz je slobodan te potičemo sve mlade da nam se pridruže. Za pub kviz potrebno je prijaviti se putem prijavnog obrasca na [poveznici](https://docs.google.com/forms/d/e/1FAIpQLScB0Rp8nlV6RHe5YzDgM_p8rEYas5ty66j9pLrq4z2lTI3-eA/viewform?usp=header).

Više o konferenciji može se pronaći na našim društvenim mrežama [facebook](https://www.facebook.com/WorldYouthAllianceHrvatska) i [instagram](https://www.instagram.com/wyacroatia/).

Svjetski savez mladih Hrvatska podružnica je međunarodne organizacije mladih World Youth Alliance koja u svijetu okuplja preko milijun članova, a u Hrvatskoj više od 150 članova u Zagrebu, Osijeku i Splitu. Riječ je o zajednici prijatelja posvećenoj promicanju ljudskog dostojanstva, solidarnosti i kulture života kroz organizaciju raznih edukacijskih, kulturnih i zagovaračkih aktivnosti.